TOP ขาดทุนสต๊อกน้ำมัน ฉุดผลงานปี 63 พลิกขาดทุน 3.3 พันลบ. ใจดีปันผล 0.70 บ. XD 25 ก.พ.นี้
TOP ขาดทุนสต๊อกน้ำมัน ฉุดผลงานปี 63 พลิกขาดทุน 3.3 พันลบ. ใจดีปันผล 0.70 บ. XD 25 ก.พ.นี้
15 ก.พ. 2564

บริษัท ไทยออยล์ จำกัด (มหาชน) หรือ TOP รายงานผลการดำเนินงานงวดปี 2563 สิ้นสุดวันที่ 31 ธ.ค. 63 ดังนี้

สำหรับผลการดำเนินงานงวด 2563 เทียบกับ 2562 กลุ่มไทยออยล์มีรายได้จากการขาย 242,840 ล้านบาท ลดลง 118,928 ล้านบาท สาเหตุหลักจากราคาขายผลิตภัณฑ์และปริมาณการขายผลิตภัณฑ์รวมที่ปรับลดลงจากผลกระทบของสงครามราคาน้ำมันและการระบาดของไวรัสโควิด-19
นอกจากนี้แม้อัตรากำไรขั้นต้นของสาร LAB จะดีขึ้น แต่จากส่วนต่างราคาน้ำมันสำเร็จรูปที่อ่อนตัวลงโดยเฉพาะส่วนต่างราคาน้ำมันอากาศยาน / น้ำมันก๊าด และน้ำมันดีเซล แม้ว่า Crude Premium จะปรับลดลงค่อนข้างมาก อีกทั้ง ส่วนต่างราคาสารพาราไซลีนกับน้ำมันเบนซิน 95 และส่วนต่างราคาผลิตภัณฑ์พลอยได้ของธุรกิจผลิตน้ำมันหล่อลื่นพื้นฐานและยางมะตอยที่อ้างอิงราคาน้ำมันดีเซลกับน้ำมันเตาได้ปรับตัวลดลง
รวมทั้งปริมาณการขายน้ำมันยางสะอาด ซึ่งเป็นผลิตภัณฑ์พิเศษปรับลดลงจากปีก่อน ส่งผลให้กำไรขั้นต้นจากการผลิตของกลุ่มไม่รวมผลกระทบจากสต๊อก น้ำมันลดลง 2.3 เหรียญสหรัฐฯ ต่อบาร์เรล มาอยู่ที่ 2.4 เหรียญสหรัฐฯ ต่อบาร์เรล
นอกจากนี้ ในปี 2563 ยังมีผลขาดทุนจากสต๊อกน้ำมัน 7,399 ล้านบาท เทียบกับกำไรจากสต๊อกน้ำมัน 1,581 ล้านบาท ในปี 2562 นอกจากนี้ยังมีขาดทุนจากเครื่องมือทางการเงินที่เกิดขึ้นจริงสุทธิ 174 ล้านบาท เทียบกับกำไรจากเครื่องมือทางการเงินที่เกิดขึ้นจริงสุทธิ 359 ล้านบาทจากปีก่อน
อย่างไรก็ตาม ค่าใช้จ่ายในการดำเนินงานของกลุ่มไทยออยล์ในปี 2563 ลดลงอย่างมากเมื่อเทียบกับปีก่อน จากค่าใช้จ่ายในการซ่อมบำรุงใหญ่ตามแผนในปีที่แล้วประกอบกับในปีนี้กลุ่มไทยออยล์มีการดำเนิน กลยุทธ์ด้านการบริหารจัดการต้นทุนเพื่อควบคุมค่าใช้จ่ายซึ่งเป็นหนึ่งในมาตรการในการบริหารงานระหว่างสถานการณ์การแพร่ระบาดของไวรัส โควิด-19 ส่งผลให้กลุ่มไทยออยล์มีผลขาดทุน EBITDA 2,055 ล้านบาท เทียบกับ EBITDA 14,149 ล้านบาท ในปีที่ผ่านมา
โดยกลุ่มไทยออยล์มีกำไรจากอัตราแลกเปลี่ยนสุทธิ 1,784 ล้านบาท จากค่าเงินบาทที่แข็งค่า โดยมีต้นทุนทางการเงิน 4,292 ล้านบาท เพิ่มขึ้น 1,068 ล้านบาท เมื่อรวม กำไรจากการขายเงินลงทุนใน GPSC 5,801 ล้านบาท ดังนั้น ในปี 2563 กลุ่มไทยออยล์มีผลขาดทุนสุทธิ 3,301 ล้านบาท เทียบกับกำไรสุทธิ 6,277 ล้านบาท ในปี 2562
อย่างไรก็ดี บริษัทเตรียมจ่ายปันผลจากกำไรสะสม เป็นเงินสด 0.70 บาท ขึ้นเครื่องหมาย XD วันที่ 25 ก.พ.64 และกำหนดจ่าย 26 เม.ย.64